KOMISIJOS REGLAMENTAS (ES) 2021/644

2021 m. balandžio 15 d.

kuriuo dėl didžiausios leidžiamosios fluksapiroksado, himeksazolo, metamitrono, penflufeno ir spirotetramato liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji fluksapiroksado, himeksazolo, metamitrono ir spirotetramato liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. penflufeno DLK Reglamente (EB) Nr. 396/2005 nenustatyta ir, kadangi ši veiklioji medžiaga neįtraukta į to reglamento IV priedą, jai taikoma Reglamento (EB) Nr. 396/2005 18 straipsnio 1 dalies b punkte nustatyta 0,01 mg/kg numatytoji vertė;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės fluksapiroksado DLK peržiūros (2). Kai kurių produktų atveju ji rekomendavo padidinti arba palikti nustatytą DLK. Šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK. Tarnyba padarė išvadą, kad trūksta tam tikros informacijos apie šakniavaisiams ir gumbavaisiams, svogūninėms daržovėms, kopūstinėms daržovėms, lapinėms daržovėms, prieskoninėms žolėms ir valgomosioms gėlėms, dygiesiems artišokams, salierams, azoriniams pankoliams, artišokams, porams, rabarbarams, ankštiniams augalams, grūdams, žolelių užpilams, gautiems iš lapų ir prieskoninių žolių, žolelių užpilams, gautiems iš šaknų, ir cukriniams augalams nustatytą DLK ir kad rizikos valdytojai turi šiuos atvejus papildomai apsvarstyti. Kadangi rizikos vartotojams nėra, šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK. Visos šios DLK bus peržiūrėtos; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės himeksazolo DLK peržiūros (3). Ji rekomendavo sumažinti cukriniams runkeliams (šaknims) nustatytą DLK. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės metamitrono DLK peržiūros (4). Ji rekomendavo sumažinti obuoliams, kriaušėms, burokėliams, morkoms, krienams, pastarnokams, petražolių šaknims/šakninėms petražolėms, ropėms, valgomiesiems svogūnams ir cukriniams runkeliams (šaknims) nustatytą DLK. Šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK. Tarnyba padarė išvadą, kad trūksta tam tikros informacijos apie braškėms ir žemuogėms, sėjamosioms gražgarstėms, jaunų lapų augalams (įskaitant brassica rūšis), špinatams ir panašiems lapams, žolelių užpilams, gautiems iš lapų ir prieskoninių žolių, žolelių užpilams, gautiems iš šaknų, sėklos prieskoniams ir vaisių prieskoniams nustatytą DLK ir kad rizikos valdytojai turi šiuos atvejus papildomai apsvarstyti. Kadangi rizikos vartotojams nėra, šiems produktams Reglamento (EB) Nr. 396/2005 II priede taip pat turėtų būti nustatyta Tarnybos nustatyto dydžio DLK. Visos šios DLK bus peržiūrėtos; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės penflufeno DLK peržiūros (5). Ji rekomendavo palikti bulvėms nustatytą DLK. Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK;

(6) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės spirotetramato DLK peržiūros (6). Ji pasiūlė pakeisti liekanų apibrėžtį. Ji rekomendavo sumažinti citrusiniams vaisiams, sėklavaisiams, braškėms ir žemuogėms, valgomosioms alyvuogėms, kiviams, avokadams, bananams, granatams, ananasams, kitiems šakniavaisiams ir gumbavaisiams, išskyrus cukrinius runkelius, valgomiesiems česnakams, valgomiesiems svogūnėliams, Solanaceae ir Malvaceae, paprastosioms trūkažolėms/cikorijoms, aliejaus gamybai skirtoms alyvuogėms ir paprastosios trūkažolės šaknims nustatytą DLK. Kitų produktų atveju ji rekomendavo padidinti arba palikti nustatytą DLK. Šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK. Tarnyba padarė išvadą, kad trūksta tam tikros informacijos apie briuseliniams kopūstams ir ropiniams kopūstams nustatytą DLK ir kad rizikos valdytojai turi papildomai apsvarstyti šiuos atvejus. Kadangi rizikos vartotojams nėra, šiems produktams Reglamento (EB) Nr. 396/2005 II priede taip pat turėtų būti nustatyta Tarnybos nustatyto dydžio DLK. Visos šios DLK bus peržiūrėtos; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(7) pagrįstose Tarnybos nuomonėse buvo atsižvelgta į esamas kodekso didžiausios leidžiamosios liekanų koncentracijos (CXL) vertes. Nustatant DLK atsižvelgta į CXL vertes, kurios yra saugios Sąjungos vartotojams;

(8) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems leidžiamasis importo nuokrypis ar CXL vertės nenustatyti, turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(9) Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras pesticidų liekanų nustatymo ribas. Dėl visų medžiagų, kurioms taikomas šis reglamentas, šios laboratorijos padarė išvadą, kad dėl technikos raidos tam tikroms prekėms reikia nustatyti konkrečias nustatymo ribas;

(10) vykdant augalų apsaugos produkto, kurio sudėtyje yra veikliosios medžiagos spirotetramato, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį pateikta paraiška pakeisti nustatytą dabartinę DLK, kad šį produktą būtų galima naudoti kitiems smulkiems vaisiams ir uogoms apsaugoti. Pagal Reglamento (EB) Nr. 396/2005 8 straipsnį Vokietija įvertino šią paraišką ir vertinimo ataskaitą pateikė Tarnybai ir Komisijai. Tarnyba įvertino vertinimo ataskaitą ir pateikė pagrįstą nuomonę (7) dėl siūlomos DLK. Ji rekomendavo padidinti tiems produktams nustatytą DLK. Šiems produktams Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK;

(11) pagal Reglamento (EB) Nr. 396/2005 6 straipsnio 2 ir 4 dalis buvo pateiktos paraiškos dėl fluksapiroksado, Jungtinėse Valstijose naudojamo kitiems šakniavaisiams ir gumbavaisiams, išskyrus cukrinius runkelius, apsaugoti, o Brazilijoje – kavos pupelėms apsaugoti, leidžiamųjų importo nuokrypių. Pareiškėjai teigia, kad šiose šalyse šios medžiagos, leidžiamos naudoti tokiems kultūriniams augalams apsaugoti, liekanos viršija Reglamente (EB) Nr. 396/2005 nustatytą DLK, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK. Pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Tarnybai ir Komisijai. Tarnyba įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (8). Šias nuomones Tarnyba pateikė Komisijai, valstybėms narėms ir visuomenei;

(12) dėl visų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, įvykdyti visi duomenims keliami reikalavimai, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kurių sudėtyje jų gali būti, poveikis, nei trumpalaikis poveikis vartojant labai daug atitinkamų maisto produktų nekeltų rizikos, kad bus viršyta leidžiamoji paros dozė arba ūmaus poveikio etaloninė dozė;

(13) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(14) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(15) todėl Reglamentas (EB) Nr. 396/2005 turėtų būti atitinkamai iš dalies pakeistas;

(16) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(17) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(18) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2021 m. lapkričio 10 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2021 m. lapkričio 10 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. balandžio 15 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Europos maisto saugos tarnyba. Reasoned opinion on the review of the existing maximum residue levels (MRLs) for bromoxynil according to Article 12 of Regulation (EC) No 396/2005. EFSA Journal 2020; 18(1):5984.

(3) Europos maisto saugos tarnyba. Reasoned opinion on the review of the existing maximum residue levels for hymexazol according to Article 12 of Regulation (EC) No 396/2005. EFSA Journal 2019; 17(11):5895.

(4) Europos maisto saugos tarnyba. Reasoned opinion on the review of the existing maximum residue levels for metamitron according to Article 12 of Regulation (EC) No 396/2005. EFSA Journal 2020; 18(1):5959.

(5) Europos maisto saugos tarnyba. Reasoned opinion on the review of the existing maximum residue levels for penflufen according to Article 12 of Regulation (EC) No 396/2005. EFSA Journal 2019; 17(10):5840.

(6) Europos maisto saugos tarnyba. Reasoned opinion on the review of the existing maximum residue levels for spirotetramat according to Article 12 of Regulation (EC) No 396/2005. EFSA Journal 2020; 18(1):5960.

(7) Reasoned opinion on the modification of the existing maximum residue levels for spirotetramat in small fruits and berries. EFSA Journal 2019; 17(11):5904.

(8) Reasoned opinion on the setting of import tolerances for fluxapyroxad in certain root crops and coffee beans. EFSA Journal 2020; 18(1):5950.